DECIZIA CONSILIULUI
din 19 ianuarie 2010
privind existența unui deficit excesiv în Slovenia
(2010/289/UE)
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 126 alineatul (6) coroborat cu articolul 126 alineatul (13) și articolul 136,
având în vedere propunerea Comisiei,
având în vedere observațiile prezentate de Slovenia,
întrucât:
(1)
În conformitate cu articolul 126 alineatul (1) din Tratatul privind funcționarea Uniunii Europene, statele membre trebuie să evite deficitele publice excesive.
(2)
Pactul de stabilitate și creștere are la bază obiectivul unor finanțe publice solide ca mijloc de consolidare a condițiilor pentru stabilitatea prețurilor și pentru o creștere susținută și durabilă, care să contribuie la crearea de locuri de muncă.
(3)
Procedura de deficit excesiv (PDE) prevăzută la articolul 126 din Tratatul privind funcționarea Uniunii Europene, clarificată prin Regulamentul (CE) nr. 1467/97 al Consiliului din 7 iulie 1997 privind accelerarea și clarificarea aplicării procedurii de deficit excesiv (1) (care face parte din Pactul de stabilitate și creștere) prevede adoptarea unei decizii privind existența unui deficit excesiv. Regulamentul (CE) nr. 1467/97 stabilește, de asemenea, dispoziții de punere în aplicare a articolului 104 din Tratatul de instituire a Comunității Europene, care a devenit articolul 126 din Tratatul privind funcționarea Uniunii Europene. Protocolul privind procedura de deficit excesiv, anexat la Tratatul privind funcționarea Uniunii Europene, prevede dispoziții suplimentare referitoare la aplicarea PDE. Regulamentul (CE) nr. 479/2009 al Consiliului (2) stabilește norme și definiții detaliate pentru aplicarea dispozițiilor protocolului menționat.
(4)
Reforma din 2005 a Pactului de stabilitate și creștere a căutat să-i întărească eficacitatea și bazele economice, precum și să protejeze sustenabilitatea finanțelor publice pe termen lung. Obiectivul acesteia l-a constituit garantarea faptului că situația economică și bugetară este pe deplin luată în considerare în toate etapele PDE. Astfel, Pactul de stabilitate și creștere constituie cadrul care sprijină politicile guvernamentale pentru o revenire rapidă la poziții bugetare solide ținând cont de situația economică.
(5)
Articolul 104 alineatul (5) din Tratatul de instituire a Comunității Europene, care a devenit articolul 126 alineatul (5) din Tratatul privind funcționarea Uniunii Europene, prevede obligația Comisiei de a adresa Consiliului un aviz în cazul în care aceasta consideră că într-un stat membru există sau poate să apară un deficit excesiv. Luând în considerare raportul său întocmit în conformitate cu articolul 104 alineatul (3) din Tratatul de instituire a Comunității Europene, care a devenit articolul 126 alineatul (3) din Tratatul privind funcționarea Uniunii Europene, și având în vedere avizul emis de Comitetul economic și financiar în conformitate cu articolul 104 alineatul (4) din Tratatul de instituire a Comunității Europene, care a devenit articolul 126 alineatul (4) din Tratatul privind funcționarea Uniunii Europene, Comisia a concluzionat că în Slovenia există un deficit excesiv. În consecință, Comisia a transmis Consiliului un aviz în acest sens cu privire la Slovenia la 11 noiembrie 2009 (3).
(6)
Articolul 126 alineatul (6) din Tratatul privind funcționarea Uniunii Europene prevede obligația Consiliului de a lua în considerare orice eventuale observații ale statului membru în cauză, înainte de a decide, pe baza unei evaluări globale, dacă există sau nu un deficit excesiv. În cazul Sloveniei, evaluarea globală conduce la concluziile expuse în prezenta decizie.
(7)
Conform datelor comunicate de autoritățile slovene în octombrie 2009, nivelul deficitului public al Sloveniei ar trebui să atingă 5,9 % din PIB în 2009, rămânând astfel cu mult peste valoarea de referință de 3 % din PIB. Depășirea anunțată a valorii de referință poate fi considerată excepțională în sensul dispozițiilor din tratat și din Pactul de stabilitate și creștere. În speță, aceasta este consecința unei încetiniri semnificative a creșterii economice în sensul dispozițiilor tratatului și ale Pactului de stabilitate și creștere. Creșterea PIB-ului real, care s-a redus la jumătate între 2007 și 2008, va fi puternic negativă în 2009 (- 7,4 %) potrivit previziunilor serviciilor Comisiei din toamna anului 2009. Deși rezultatele bugetare ale Sloveniei au fost bune în ultimii ani, când condițiile economice erau încă favorabile, datorită unei creșteri a veniturilor mai importantă decât era prevăzut, execuția bugetară a fost marcată de depășiri ale cheltuielilor. Pe de altă parte, depășirea estimată a valorii de referință nu poate fi considerată temporară deoarece, potrivit previziunilor serviciilor Comisiei din toamna anului 2009, în condițiile menținerii politicilor actuale se preconizează că deficitul se va adânci de la 6,3 % din PIB în 2009 la aproximativ 7 % din PIB în 2011, în timp ce PIB-ul real se va redresa înregistrând o creștere pozitivă moderată. Această ipoteză ia în calcul faptul că, potrivit proiectelor guvernului, majoritatea măsurilor cu caracter extraordinar legate de criză luate în conformitate cu Planul european de redresare economică, care în 2009 reprezintă aproape 1¼ % din PIB, vor fi retrase în mod progresiv în 2010 și 2011. Criteriul deficitului prevăzut de tratat nu este îndeplinit.
(8)
Conform datelor comunicate de autoritățile slovene în octombrie 2009, datoria publică brută rămâne cu mult sub valoarea de referință de 60 % din PIB și se preconizează că se va situa la nivelul de 34,2 % din PIB în 2009. Potrivit previziunilor serviciilor Comisiei din toamna anului 2009, în condițiile menținerii politicilor actuale ponderea datoriei va crește, atingând aproximativ 48 % din PIB în 2011.
(9)
În conformitate cu articolul 2 alineatul (4) din Regulamentul (CE) nr. 1467/97, „factorii relevanți” pot fi luați în considerare în etapele care conduc la adoptarea deciziei Consiliului privind existența unui deficit excesiv în conformitate cu articolul 126 alineatul (6) din Tratatul privind funcționarea Uniunii Europene numai dacă este îndeplinită dubla condiție ca deficitul să rămână apropiat de valoarea de referință și ca depășirea valorii de referință să fie temporară. Această dublă condiție nu este îndeplinită în cazul Sloveniei. Prin urmare, în etapele care conduc la adoptarea prezentei decizii nu sunt luați în considerare factori relevanți,
ADOPTĂ PREZENTA DECIZIE:
Articolul 1
În urma unei evaluări globale rezultă că în Slovenia există un deficit excesiv.
Articolul 2
Prezenta decizie se adresează Republicii Slovenia.
Adoptată la Bruxelles, 19 ianuarie 2010.